Suomen kansalainen tuomittiin Britanniassa 3,5 vuodeksi vankeuteen terrorismin valmistelusta.

Lännen Median mukaan hän tulee kärsimään tuomionsa suomalaiseen nuorisovankilaan.

Oikeuden mukaan suomalainen mies yritti liittyä terroristijärjestön Isisin joukkoihin.

19-vuotias mies nousi helmikuussa lentokoneeseen Lontoon Stanstedin lentokentällä tarkoituksenaan lentää Romaniaan ja sieltä Syyriaan. Ennen kuin kone lähti, poliisit tulivat sisään ja ottivat miehen kiinni, Telegraph kertoi.

Miehen hallussa olleella muistitikulla oli ohjeita, kuinka matkustaa Isisin luo Syyriaan. Mies opiskeli yliopistossa ja oli Telegraphin mukaan käyttänyt opintolainaansa pyrkimyksiinsä liittyä Isisiin. Poliisin tiedotteen mukaan miehen hallussa oli myös muun muassa materiaalia, jossa kannustettiin itsemurhaiskuun.

Viranomaiset löysivät myös miehen puhelimesta poistettua videomateriaalia, jossa Isis teloittaa vankeja.

Evening Standard –lehden mukaan mies oli alun perin Somaliasta ja muuttanut Suomesta Britanniaan vuonna 2010. Mies on Lontoon Metropolitan Policen mukaan Suomen kansalainen.

Evening Standardin mukaan miehellä ei ollut kontakteja Isisiin ja hänen suunnitelmaan arvioitiin oikeudessa naiiviksi.